РЕШЕНИЕ НА КОМИСИЯТА
от 4 февруари 2014 година
относно нотификацията от страна на Унгария на преходния национален план, посочен в член 32 от Директива 2010/75/ЕС на Европейския парламент и на Съвета относно емисиите от промишлеността
(нотифицирано под номер C(2014) 502)
(само текстът на унгарски език е автентичен)
(2014/57/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването) (1), и по-специално член 32, параграф 5, втора алинея от нея,
като има предвид, че:
(1)
В съответствие с член 32, параграф 5, първа алинея от Директива 2010/75/ЕС, Унгария представи на Комисията своя преходен национален план (ПНП) с писмо от 18 декември 2012 г., получено от Комисията по електронна поща на 28 декември 2012 г. (2)
(2)
При оценяването на пълнотата на ПНП Комисията установи, че липсва основна информация за няколко инсталации, включени в ПНП - например датата, на която е издадено първото разрешително, количеството на използваното гориво, средногодишния дебит на отпадните газове и референтното съдържание на кислород, използвани при изчисленията. Освен това част от инсталациите, включени в ПНП, не съответстват на инсталациите, докладвани от Унгария в нейния отчет за емисиите, предоставен през 2010 г. съгласно Директива 2001/80/ЕО на Европейския парламент и на Съвета (3).
(3)
С писмо от 12 юни 2013 г. (4) Комисията поиска от унгарските власти да предоставят липсващите данни на ниво отделни инсталации, да изяснят основанията за включване на една конкретна инсталация в ПНП и да отстранят несъответствията между ПНП и отчета за емисиите съгласно Директива 2001/80/ЕО.
(4)
С електронно писмо от 25 юни 2013 г. (5) Унгария представи исканата допълнителна информация и разяснения.
(5)
След извършване на допълнителна оценка на преходния национален план и предоставената допълнителна информация Комисията изпрати второ писмо на Унгария на 13 септември 2013 г. (6) с искане последната да потвърди правилното прилагане на правилата за обединяване, предвидени в член 29 от Директива 2010/75/ЕС, и да изясни начина, по който е бил определен средногодишният дебит на отпадните газове, и как е бил изчислен делът в таваните на емисиите от ПНП за инсталациите, които са били разширени през референтния период 2001-2010 г. Комисията също така поиска разяснение относно основанията за прилагане на някои норми за допустими емисии за две инсталации.
(6)
С писмо по електронна поща от 23 септември 2013 г. (7) Унгария уведоми Комисията, че една инсталация е била извадена от ПНП и потвърди правилното прилагане на правилата за обединяване, предвидени в член 29 от Директива 2010/75/ЕС, по отношение на останалите инсталации. Унгария също така разясни метода, използван за изчисляване на дебита на отпадните газове за всеки вид гориво, представи обосновка за прилагането на конкретни норми за допустими емисии и коригира някои погрешни данни.
(7)
С писмо от 4 октомври 2013 г. (8) Комисията поиска допълнителни разяснения по отношение на данните и методологията, използвани за изчисляване на средногодишния дебит на отпадните газове за пет инсталации, и Унгария предостави тази информация с писмо от 10 октомври 2013 г. (9) След като направи оценка на предоставените данни и установи, че продължават да съществуват несъответствия за две инсталации, Комисията поиска от унгарските власти допълнително да проверят изчисленията за тези инсталации с писмо от 15 октомври 2013 г. (10)
(8)
С писмо от 18 октомври 2013 г. (11) Унгария предостави коригирани данни за средногодишния дебит на отпадните газове за въпросните две инсталации, както и обяснение по този въпрос в съответствие с Решение за изпълнение 2012/115/ЕС на Комисията (12).
(9)
Следователно преходният национален план беше оценен от Комисията в съответствие с член 32, параграфи 1, 3 и 4 от Директива 2010/75/ЕС и с Решение за изпълнение 2012/115/ЕС.
(10)
По-специално Комисията провери последователността и точността на данните, хипотезите и изчисленията, използвани за определяне на дела на всяка горивна инсталация, обхваната от преходния национален план, в таваните на емисиите, определени в този план, и анализира дали ПНП съдържа цели и свързаните с тях задачи, мерки и графици за постигането на тези цели, както и механизъм за мониторинг с цел оценка на съответствието в бъдеще.
(11)
Вследствие на допълнително предоставената информация Комисията установи, че таваните на емисиите за 2016 г. и 2019 г. са изчислени, като са използвани подходящите данни и формули, и че изчисленията са правилни. Унгария предостави достатъчно информация относно мерките, които ще бъдат въведени, за да се постигне спазване на таваните на емисиите, мониторингът и докладването пред Комисията относно изпълнението на ПНП.
(12)
Комисията е удовлетворена, че унгарските власти са взели предвид разпоредбите, изброени в член 32, параграфи 1, 3 и 4 от Директива 2010/75/ЕС и в Решение за изпълнение 2012/115/ЕС.
(13)
Изпълнението на ПНП следва да не засяга разпоредбите на друго приложимо национално право и право на Съюза. По-специално, чрез определянето на условията по индивидуалните разрешителни на горивните инсталации, обхванати от ПНП, Унгария следва да осигури, че не е застрашено спазването на изискванията, определени, inter alia, в Директива 2010/75/ЕС, Директива 2008/50/ЕО на Европейския парламент и на Съвета (13) и Директива 2001/81/ЕО на Европейския парламент и на Съвета (14).
(14)
Съгласно член 32, параграф 6 от Директива 2010/75/ЕС се изисква Унгария да уведомява Комисията за всякакви последващи промени на ПНП. Комисията следва да направи оценка на това дали тези промени са в съответствие с разпоредбите, определени в член 32, параграф 1, параграф 3 и параграф 4 от Директива 2010/75/ЕС и в Решение за изпълнение 2012/115/ЕС,
ПРИЕ НАСТОЯЩОТО РЕШЕНИЕ:
Член 1
1. На основание на член 32, параграф 1, параграф 3 и параграф 4 от Директива 2010/75/ЕС и на Решение за изпълнение 2012/115/ЕС, не се повдигат възражения срещу преходния национален план, който беше нотифициран на Комисията от Унгария на 28 декември 2012 г. в съответствие с член 32, параграф 5 от Директива 2010/75/ЕС, както е изменен в съответствие с допълнителната информация, изпратена на 25 юни 2013 г., 23 септември 2013 г., 10 октомври 2013 г. и 18 октомври 2013 г. (15).
2. Списъкът на инсталациите, обхванати от преходния национален план, замърсителите, за които тези инсталации са обхванати, и приложимите тавани на емисиите са определени в приложението.
3. Изпълнението на преходния национален план от унгарските власти не освобождава Унгария от задължението да спазва разпоредбите на Директива 2010/75/ЕС по отношение на емисиите от отделните горивни инсталации, обхванати от плана, както и други съответни правни актове на Европейския съюз в областта на околната среда.
Член 2
Комисията оценява дали евентуалните последващи промени на преходния национален план, нотифицирани в бъдеще от Унгария, са в съответствие с разпоредбите, изброени в член 32, параграф 1, параграф 3 и параграф 4 от Директива 2010/75/ЕС и в Решение за изпълнение 2012/115/ЕС.
Член 3
Адресат на настоящото решение е Унгария.
Съставено в Брюксел на 4 февруари 2014 година.